Worcester F 80 Distinctiones

195 Penitere debemus tripliciter

Penitere[[1]](#footnote-1) debemus tripliciter.

¶ Quia tripliciter peccamus corde, ore, et opere. Corde per compunccionem in qua est dolor. Ore per confessioni in qua est pudor. Opere per satisfactionem in qua est labor. Quamobrem percucio et tundo peccatum meum vbi reperio tria experimenta predicta tria scilicet ictum, sonum, tactum. In ictu relucet contriccio. In sonitu confessio. In tactu satisfaccio. Caueat igitur penitens ne fallaciter peniteat cum veraciter se estimat penitere. Nam penitere sit penam tenere. Perfecte non penitet qui penam non tenet. Ideo dixit Psal. [6:7]: *Laboraui in gemitu meo*, etc.

¶ De modico et raro gemitu hoc non dixisset. Vnde et non videtur gemens qui statim post confessionem ridet, quia penam non tenet, sed magis deridet. Ille perfecte laborabat in gemitu qui dicebat tota die contristatus sum, [Psal. 37:9]: *Rugiebam a gemitu cordis mei*. Nec semel est flendum, sed sepe secundum illud [Psal. 6:7]: *Lavabo per singulas noctes lectum meum*, etc., id est, mundabo per conscienciam mea per singulas culpas offerendo sacrificium spiritus contribulatus in quo singula intestina debent ablui. Caueat igitur ne in confitendo sibilum pro sono emittat. Nam qui peccata detruncat vel dimicat seu qui exprimit factum set suppremit modum seu crimen attenuat seu excusat, iste non sonum sed sibilum profert. Debet igitur peccati circumstancias proferre secundum quod magis peccatiuit in loco, in tempore, in numero, in persona secundum etatem, secundum conscientiam, secundum gradum, secundum ordinem si facile,[[2]](#footnote-2) si frequentis, si manifeste. Sane sicut sanies sub cute collecta tumorem multiplicat et dolorem donec educatur.

/fol. 284va/

Sic putredo peccati recollecta donec per confessionem eruatur et tunc alleuiatum[[3]](#footnote-3) se sentit. Ceterum non solet penitens vno vel paucis digitis peccatus penitere sed omnibus simul quoniam sicut manus quinque habet digitos, sic satisfaccio habet quinque partes. scilicet, orationem, abstinenciam, obedienciam, laborem asperam, induicionem, Psal. [34:13]: *Induebar cilicio, humiliabam in ieiunio animam meam*, etc.

¶ Item nota quod triplex est actus penitentie iuste ponderare, iuste numerare, et iuste mensurare. Iuste ponderat peccata contricio. Iuste numerat discretus confessio. Iuste mensurat integra satisfaccio. Quam graue sit pondus iniquitatis nouerat qui dicebat, Psal. [37:5]: *Iniquitates mee supergresse sunt caput meum*, etc. Iuste numerabat qui dicebat,[[4]](#footnote-4) Peccavi super arenam maris, etc. vsque coram te feci. Iuste mensurabat qui dicebat Zacheus, [Luc. 19:8]: *Dimidium bonorum meorum do pauperibus, si* quem *defraudavi,* etc.

1. Penitere ] Lambeth begins: Quia tripliciter peccamus… with the “Q” capitalized. [↑](#footnote-ref-1)
2. si facile ] *add.* si facile F 80. [↑](#footnote-ref-2)
3. alleuiatum ] *add*. ~~est~~ F 80. [↑](#footnote-ref-3)
4. dicebat ] *add.* Reg. F 80, Lambeth. [↑](#footnote-ref-4)